คุณทำการบ้านก่อนซื้อขายหุ้นรึยัง
คุณทำการบ้านก่อนซื้อขายหุ้นรึยัง
8 ก.พ. 2556

คุณทำการบ้านก่อนซื้อขายหุ้นรึยัง
โนฮาว : สวัสดีครับ
ปูกะตอย : นี่เมื่อปลายปี บรรดานักวิเคราะห์เพิ่งประเมินดัชนีหุ้นไทยว่าปลายปีจะอยู่แถวๆ 1,500 จุด แต่นี่เพิ่งผ่านไปเดือนเดียว ทะลุ 1,500 แล้ว นี่ร้อนแรงเกินไปป่ะ
โนฮาว : น่า เดี๋ยวเขาก็ปรับประมาณการขึ้นไปอีกคอยดูแล้วกัน
ปูกะตอย : แล้วตลาดหุ้นจะเกิดฟองสบู่แตกมั้ยอ่ะ 
โนฮาว : ไม่รู้สิ แต่ที่แน่ๆ เราในฐานะนักลงทุนรายย่อยๆ ต้องทำการบ้านให้ดีๆ 
ปูกะตอย : อ้าว จะซื้อขายหุ้น ต้องมีการบ้านด้วยเหรอ แล้วทำงัยอ่ะ
โนฮาว : ก่อนอื่นควรแน่ใจว่าโบรกเกอร์ที่ใช้บริการและมาร์เก็ตติงที่ให้คำแนะนำในการซื้อขายหุ้นเป็นผู้ที่ได้รับอนุญาตอย่างถูกต้องจากสำนักงาน ก.ล.ต. แล้วหรือเปล่าและในการติดต่อเพื่อเปิดบัญชี หรือขอคำแนะนำเพื่อตัดสินใจซื้อขายหุ้น ก็ควรติดต่อกับมาร์เก็ตติงที่ได้รับความเห็นชอบจาก ก.ล.ต. แล้วเช่นกัน
ปูกะตอย : ต่อเลย
โนฮาว : เปรียบเทียบการให้บริการของโบรกเกอร์หลายๆ ราย และเลือกโบรกเกอร์ที่ให้บริการสอดคล้องกับความต้องการมากที่สุด โบรกเกอร์แต่ละรายอาจมีการให้บริการที่หลากหลายและมีความชำนาญหรือจุดขายที่แตกต่างกัน เช่น บางแห่งอาจเชี่ยวชาญด้านการทำข้อมูลบทวิเคราะห์หุ้นหรือการวิเคราะห์ทางเทคนิคเพื่อประกอบการตัดสินใจลงทุน บางแห่งอาจเชี่ยวชาญทางด้านการบริการซื้อขายหุ้นผ่านอินเทอร์เน็ต หรือบางแห่งอาจจะมีสาขาที่ให้บริการทั่วถึง
ปูกะตอย : มีอีกมั้ย
โนฮาว : ทำความเข้าใจกับบัญชี Margin หรือ Credit Balance ให้ดีก่อนเปิดบัญชีประเภทนี้ หากเราเปิดบัญชีซื้อขายหุ้นแบบบัญชีมาร์จิน หรือ Credit Balance ที่ค่อนข้างมีเงื่อนไขและรายละเอียดซับซ้อนกว่าปกติต้องทำความเข้าใจลักษณะของบัญชีซื้อขายแบบนี้ให้ดีก่อนจะเปิดบัญชี โดยเฉพาะเงื่อนไขในการเรียกหลักประกันเพิ่มและการ Force Sell ของบัญชีมาร์จินและเมื่อเปิดบัญชีซื้อขายหุ้นแล้ว ก็ต้องคอยหมั่นติดตามตรวจสอบพอร์ตตัวเองด้วย เนื่องจากหากมีการเรียกหลักประกันเพิ่มจะได้นำมาวางได้ทัน
ปูกะตอย : เอ่อใช่
โนฮาว : ทำความเข้าใจและเซ็นสัญญาเปิดบัญชีซื้อขายหุ้นด้วยความรอบคอบ ก่อนที่จะเริ่มมีข้อตกลงหรือเซ็นสัญญาผูกพันกับโบรกเกอร์ในการซื้อขายหุ้น ควรต้องทำ ความเข้าใจเอกสารหลักๆ ที่เกี่ยวกับการเปิดบัญชี เช่น ใบคำขอเปิดบัญชี สัญญาการแต่งตั้งนายหน้าซื้อขายหลักทรัพย์ เป็นต้น ควรอ่านรายละเอียดของเงื่อนไขในเอกสารเหล่านั้นให้ละเอียด หากไม่เข้าใจในส่วนใด ต้องสอบถามเจ้าหน้าที่ให้อธิบายทันที และที่สำคัญควรกรอกข้อมูลในการเปิดบัญชีด้วยตัวเอง ไม่ควรลงนามในเอกสารเปล่าโดยที่ยังไม่มีการกรอกรายละเอียดไว้ และให้ระบุที่อยู่ในการรับเอกสารให้ชัดเจน เพื่อไม่ให้เกิดข้อผิดพลาดในการรับเอกสารสำคัญ รวมถึงไม่ควรใช้ที่อยู่ของบุคคลอื่นเพราะอาจทำให้ไม่ได้รับและตรวจสอบเอกสารสำคัญๆ เกี่ยวกับการซื้อขายหุ้นของเรา
ปูกะตอย : โอเคเลย แจ่มมั้กๆ
โนฮาว : หากเราต้องการส่งคำสั่งซื้อขายหลักทรัพย์ให้ติดต่อมาร์เก็ตติง แต่ถ้าหากต้องการสอบถามเกี่ยวกับเอกสารการซื้อขาย ให้ติดต่อตามรายละเอียดที่ระบุไว้ในเอกสารที่บริษัทหลักทรัพย์ส่งถึงผู้ลงทุน และหากมีปัญหาที่เกิดขึ้นจากการลงทุนในส่วนที่เกี่ยวข้องกับการทำงานของมาร์เก็ตติงหรือโบรกเกอร์ที่ไม่เป็นธรรมต่อผู้ลงทุนก็ให้ร้องเรียนไปที่ Compliance unit ของโบรกเกอร์เป็นด่านแรก
ปูกะตอย : จ้า ถ้านักลงทุนเข้าใจตัวเอง และเริ่มต้นดี ตลาดหุ้นจะขึ้นจะลงก็ไม่ต้องกลัว งั้นวันนี้ไปก่อนนะ บ๊าย บาย